साड़ी पहन जब हम गातीं तो लोग रो देते; ‘प्रेशर कुकर की सीटी बजने दो’ ने मचाया धमाल
कुछ साल पहले शुरू किया गया “मेरी जिंदगी बैंड” आज पूरे देश में धूम मचा रहा है। अब तक 50 शहरों में 550 से ज्यादा म्यूजिक कंसर्ट कर चुकी मेरी जिंदगी बैंड की फाउंडर डॉ. जया तिवारी सामाजिक मुद्दों से जुड़े गीत गाकर महिला सशक्तीकरण
कुछ साल पहले शुरू किया गया 'मेरी जिंदगी बैंड' आज पूरे देश में धूम मचा रहा है। अब तक 50 शहरों में 550 से ज्यादा म्यूजिक कंसर्ट कर चुकी मेरी जिंदगी बैंड की फाउंडर डॉ. जया तिवारी सामाजिक मुद्दों से जुड़े गीत गाकर महिला सशक्तीकरण को बढ़ावा दे रही हैं।
ये बैंड अपनी पोशाक की वजह से भी मशहूर है। दुनिया में रॉक स्टार अक्सर मंच पर मेट गाला सेलिब्रिटी की तरह कपड़े पहन कर परफॉर्म करते हैं, वहीं मेरी जिंदगी बैंड की सदस्य साड़ी में मंच पर रंग जमाती हैं। दुनिया तुकबंदी चार्ट बस्टर्स में जगह बना रही है, वहीं मेरी जिंदगी बैंड के सदस्य सामाजिक बुराइयों को उजागर करने वाले गीतों से दिल जीत रहे हैं।
आज 'ये मैं हूं' में मिलिए देसी रॉक स्टार जया तिवारी से…
मैं डॉ. जया तिवारी सामाजिक मुद्दों पर अपनी राय रखने के लिए 'मेरी जिंदगी' नाम का एक म्यूजिक बैंड चलाती हूं। जो 'बेटी बचाओ बेटी पढ़ाओ' की तर्ज पर शुरू किया गया।
इस बैंड में कन्या भ्रूण हत्या, बाल विवाह, बालिका शिक्षा, घरेलू हिंसा और यौन उत्पीड़न कुछ ऐसे सामाजिक मुद्दे हैं जिन्हें मैंने खूबसूरत गीतों में पिरोया और पेश किया है। मेरी जिंदगी बैंड उन लोगों की आवाज है जिन्हें दबाया और सताया गया है।
मैंने हमेशा आजाद जीवन जिया है 
मैं बचपन में सबकी दुलारी थी। बचपन से ही मुझे बिल्कुल ओपन माहौल मिला। जो चाहा वो किया। पापा-मम्मी भाई पूरे परिवार ने मेरा सपोर्ट किया।
शादी के बाद पति और सास ने, मैं जो कर रही हूं उसमें मेरा खूब साथ दिया। मैं शो के लिए बाहर जाती हूं तो सासु मां ही मेरे बेटे और घर का ख्याल रखती हैं।
बचपन से ही संगीत में रुझान की वजह से मैंने संगीत को अपना लिया। 2000 में भातखंडे संगीत विश्वविद्यालय से शास्त्रीय संगीत में विशारद की पढ़ाई पूरी की।
2003 में मास्टर डिग्री और फिर शास्त्रीय संगीत में पीएचडी की। पांच साल से ज्यादा समय तक रेडियो जॉकी रही हूं।
दोस्तों के बिछड़ने का अफसोस 
मेरे इस सफर मेरी सहेलियां और साथ पढ़ने वाली लड़कियां मुझसे कहीं न कहीं छूटती जा रही थीं। उनके बिछड़ने का कारण उनका फैमिली बैकग्राउंड था। फैमिली से उन्हें वो सपोर्ट नहीं मिला जितनी आजादी मुझे दी गई थी।
वो मुझसे ज्यादा टैलेंटेड थीं लेकिन मौका न मिलाने की वजह से वो आगे नहीं बढ़ सकीं। ये बात मुझे बहुत अंदर से कचोटती थी।
मुझे इसका अहसास हुआ कि महिलाओं को उनकी मर्जी से जीन का हक है। मैंने इस मुद्दों को रेडियो के जरिए उठाया और महिलाओं के मुद्दों के सिरे को पकड़ कर मैं आगे बढ़ती गई।
लोग मुझे गूंगी गुड़िया समझते थे 
जब मैं रेडियो से जुड़ी तो शुरुआत में चीजें मुश्किल लग रही थीं। रेडियो स्टेशन पर साड़ी और सिंदूर पहने शादीशुदा लड़की को गूंगी समझा जाता था। हालांकि, मैंने अपने पहले शो के लिए बेहतरीन कंटेंट तैयार कर सभी को चौंका दिया था।
मैंने अनाथ आश्रम में लड़कियों को बड़े होते देखा 
मुझे एक बात आज भी अंदर ही अंदर परेशान करती है। मेरे घर के पास एक अनाथ आश्रम है वहां मैं अपने बचपन से देखती चली आ रही हूं कि लड़का कोई अनाथ है तो उसे एक हफ्ते के अंदर ही अडॉप्ट कर लिया जाता है, लेकिन वहां मैंने बेटियां बड़ी होते हुए देखी हैं।
जन्म होते ही अनाथ आश्रम आई, अब वो 15-16 साल की हैं और उसी अनाथ आश्रम में रहने को मजबूर हैं। उन्हें अपनाने वाला कोई नहीं आया। ये तो बचपन का किस्सा है। लेकिन बड़े होने के बाद समाज को जाना-समझा तो महिलाओं से जुड़ी और भी बहुत सी परेशानियां नजर आने लगीं।
गाना ही मेरा हथियार है 
मैं बहुत सेंसिटिव हूं मुझे ये बातें इमोशनल कर देती थी। मैंने जब म्यूजिक सीखना शुरू किया तो ये बात अच्छी तरह समझ आ गई थी कि गाने के जरिए ही मैं समाज द्वारा बनाए गए कानूनी दायरे में जिंदगी गुजार रही महिलाओं की सोच बदल सकती हूं।
जब मैंने गाना लिखना शुरू किया तो समाज में महिलाओं की स्थिति के मुद्दों पर फोकस रखा। मैंने कुछ लड़कियों के साथ इस बैंड की शुरुआत की।
रसोई के बर्तनों से मिला साज-संगीत 
एमजेड बैंड की शुरुआत 2010 में तीन महिलाओं और एक गिटार के साथ हुई। शुरुआती दिनों में म्यूजिकल इंस्ट्रूमेंट के रूप में घंटी, ओखल, चिमटा बेलन और रसोई के दूसरे बर्तनों का इस्तेमाल किया।
प्रेशर कुकर से लेकर अलार्म घड़ी तक हर सुबह की शुरुआत संगीत से होती है। घर का काम करते वक्त गीतों के बोल, लय और तर्ज के बारे में सोचती हूं।
लिरिक्स लिखना, तर्ज तैयार करना, बैंड के साथ जैमिन करना यह सब काम मैं ही करती हूं। मैं कभी भी ऐसे गीत नहीं लिखती जिनसे महिलाओं का अपमान हो या उसमें कामुकता झलके।
मेरे गीतों की पंक्तियां हर महिलाओं की जिंदगी की धुन है। मैंने एक गाना लिखा था 'सपने देख रही हूं, प्रेशर कुकर की सीटी को बजने दो... काजल चूड़ी बिंदी झुमके पायल से सजने दो.. मेरे हौसलों के शंखनाद बजने दो बजने दो', यह पंक्तियां महिलाओं के रोज की जिंदगी की कहानी है।
'देश बचाना है तो बेटियां बचा लो'
मेरे सभी गाने रोजमर्रा की जिंदगी से प्रेरणा लेते हैं। लेकिन बैंड का सिग्नेचर सॉग है 'देश बचाना है तो बेटियां बचा लो' इसमें संस्कृत इंग्लिश के अलावा कई भाषाओं का इस्तेमाल है। इस गाने पर दर्शक झूम उठते हैं।
'मेरी जिंदगी' इंफोटेनमेंट बैंड है 
मनोरंजन के लिए हजारों बैंड हैं, जो फिल्मी गाने गाते हैं। लेकिन मेरी जिंदगी एक इंफोटेनमेंट बैंड है जो समाज में हो रही घटनाओं का आइना है।
कुछ लोगों को लगता हैं की हम फिल्मी गाने नहीं गा सकते, इसलिए कभी-कभी उन्हें बताने के लिए हम बॉलीवुड के गाने गा लेते हैं। लेकिन मेरी नैतिक जिम्मेदारी समाज को बदलना है तो हम मुद्दों से ही जुड़े गाने गाते हैं।
साड़ी ही हमारी पहचान है
जब बैंड की शुरुआत हुई तो हम मैजेंटा कलर के कुर्ते और ब्लैक कलर की पैंट में ही परफॉर्म करते थे। मैंने पहला शो बनारस की जेल में किया। जेल की महिलाओं ने कतरनों से डिजाइनर ड्रेस तैयार किए थे।
उन कैदी महिलाओं को प्रोत्साहन देने के लिए मेरी जिंदगी बैंड को बुलाया गया। लेकिन जब मैंने गांव और छोटे-छोटे कस्बों में शो किया तो एहसास हुआ कि साड़ी में शो करना ज्यादा बेहतर होगा। महिलाएं हमसे ज्यादा करीब महसूस करेंगी। ऐसा ही हुआ जब हम साड़ियों में परफॉर्म करते हैं तो घरेलू महिलाएं हमसे जुड़ने लगती हैं।
रंग-बिरंगे बालों में करती हूं शो 
मैं बहुत रफ एंड टफ टाइप की महिला हूं। मैंने खूब टैटू बनवाए, बालों के साथ खूब ऐक्सपेरिमेंट किया। जितना हो सकता था उतने कलर के बाल रंगे। नौकरी ऐसी थी की लंबे बालों को संभालना मुश्किल हो रहा था। जरूरत के हिसाब से पर्सनैलिटी भी बदलती चली गई।
जो कुछ नहीं करते, वो कमाल करते है 
मिडिल क्लास को मिडिल क्लास सपने भी देखने चाहिए। ऐसा समाज को लगता है। लेकिन कमाल भी मिडिल क्लास के लोग ही कर पाते हैं। क्योंकि उनमें कुछ करने की आग होती हैं।
जब हम साड़ी पहन कर जाते, तो लोग सोचते थे किसी मंडली के लोग आए हैं। इस तरह के कमेंट सुनने को मिलाते थे। लेकिन अब यही साड़ी दर्शकों को पसंद आने लगी है।
गानों पर लोग गुनगुनाते, झूमते कई लोग तो रोने लगते हैं 
कई शो के दौरान दर्शक हमारे साथ गाना शुरू कर देते हैं, झूमते हैं जो जागरूकता और मनोरंजन का इंटरैक्टिव अनुभव बन जाता है। हमें खुशी होती है कि दर्शक हमारे गीत और संगीत को इज्जत देते हैं।
आप को यकीन नहीं होगा एक शो में मैंने 'ओ माई री' गाना गाया था, वहां एक बुजुर्ग महिला को मैंने शो के दौरान रोते हुए देखा।
शो खत्म होते ही वो मेरे पास आईं और कहने लगी इस गीत ने इतना झकझोर दिया कि मैं अपने आंसू रोक नहीं पाई। उनको अपने मुफलिसी के दिन याद आ गए। जिंदगी में कुछ खास न कर पाने का अफसोस और भड़ास आंसू बनकर आंखों से बहने लगे।
खबर में आगे बढ़ने से पहले पोल के जरिए अपनी राय देते चलें...
वो सुबह कभी तो आएगी 
हम जिस दौर में जी रहे हैं उसमें महिलाएं पुरुषों के साथ कंधे से कंधा मिलकर चल रही हैं। हर इंसान सिर्फ भाग रहा है। पति-पत्नी भी जरूरी बातें फोन पर ही कर लेते हैं।
किसी के पास इतना वक़्त नहीं है जो पास बैठकर दो-चार बातें कर ले। मैंने इस पर एक गीत लिखा है जो मैंने मुंबई में गाया था। उस शो में जो कपल आए थे। सब ने एक दूसरे के हाथ थाम लिए। क्योंकि हर कोई चाहता है उनकी बात कोई सुने।
मेरी जिंदगी बैंड पुरुष-विरोधी नहीं है 
मेरे लिखे सभी गाने महिलाओं के मुद्दों पर ही फोकस नहीं करते हैं। हम जल संकट, प्रदूषण और तंबाकू के इस्तेमाल के बारे में भी गाते हैं।
मेरी जिंदगी बैंड महिलाओं के मुद्दों को उठाता है, इसका मतलब यह नहीं है कि यह किसी भी तरह से पुरुष-विरोधी हैं।
मैं जो मुद्दे उठाती हूं वो न सिर्फ महिलाओं को, बल्कि पुरुषों को भी प्रभावित करते हैं। शायद यही वजह है कि इस बैंड को पुरुष भी सपोर्ट करते हैं।
बेटियों का अपना ठिकाना कहां 
मैंने एक गीत के जरिए एक अभियान भी चलाया था। जो हर घर की कहानी है। मायके में मां कहती हैं अपने घर जाकर ऐसे करना वैसे करना। ससुराल में कहते हैं ये तो ससुराल है।
किसी महिला का अपना घर नहीं होता। यह बात मुझे बहुत कचोटती थी। इसी दर्द को 'ढूंढो खुद को, खुद में, खुद से, खुदी, खुदा बन जाओगी' मैंने इस गाने में पिरोया है। ताकि एक महिला अपने घर की नींव रखने की कोशिश कर सके।
गाते हैं, बजाते हैं काम भी करते हैं 
रियाज के लिए जगह और समय निकालना हमारे लिए बहुत मुश्किल था। मैं अपनी टीम के साथ सुबह चार बजे पार्क में इकठ्ठा होकर रियाज करती थी। इस बैंड की हर एक मेंबर मिडिल क्लास से आती हैं।
हम सुबह जल्दी उठकर रियाज करते और उसे सुबह 7.30 बजे तक खत्म कर लेते हैं, और अपनी नौकरी या कॉलेज के लिए निकल जाते हैं।
एक ही समय में गाते हैं, बजाते हैं और काम करते हैं। पार्क में मौजूद लोगों की निगाह हम पर रहती थी कि ये लड़कियां सुबह-सुबह आती हैं। गाती-बजाती हैं। उन्हें लगता होगा की हम घर से निकाल दिए गए हैं। तभी तो कोई चाय बिस्किट खिला देता था।
मेरे गीतों में न्यू इंडिया का अक्स है 
मेरी जिंदगी बैंड का म्यूजिक इंडो-वेस्टर्न का रीमिक्स है। हम मुद्दों को उजागर करने के लिए रैप भी करते हैं, मेरी प्रेरणा उत्तर प्रदेश के लोक संगीत हैं।
दिलचस्प गानों की झड़ी 
बैंड को इंटरनेशनल पहचान मिली 
जब मैंने महिलाओं के मुद्दों पर गीत लिखे, तो बैंड को वुमन एम्पावरमेंट के रूप में मान्यता मिली। बाद में मेरे गानों को एक ऑस्ट्रेलियाई रेडियो पर चलाया गया।
मेरी टीम में जो लड़कियां हैं वो सारी उस वक़्त स्टूडेंट थीं। इन सब से मेरी मुलाकात उनके कॉलेज और किसी न किसी फंक्शन में हुई। जो महिलाओं के लिए कुछ करना चाहती थीं। मुझे भी ऐसे ही साथियों की तलाश थी। जो समझ सकें कि मैं क्या करना चाहती हूं।
बैंड की सदस्य…
